Црква Светог Великомученика Георгија у Сурдулици
Црква Светог Великомученика Георгија у Сурдулици, позната и као црква Светог Ђорђа, налази се у центру Сурдулице, поред Техничке школе и Костурнице. Саграђена је према пројектима Светозара Ивачковића 1895. године, а изградњом је руководио предузимач Китан Кузмановић. Црква припада епархији Врањској, а посвећена је Светом Георгију.

Архитектура 
Светозар Ивачковић је употребио једнобродни склоп, погодан за мање парохије. По архитектури се није разликовала много од његових типских сеоских кућа због плитке припрате, пространијег наоса и развијеног олтара са тространом апсидом. Унутрашњост је била скромна и решена у складу са законима максималне акустичности, прегледности и осветљења. Спољашност је била лишена било какве сувишне декорације, сем завршних калканских венаца, по принципу функционалности као главном естетском принципу Ивачковићеве архитектуре. Живописности су доприносиле једино уједначене комбинације вертикалних и хоризонталних ритмова елемената и отвора.

У целини, Црква Светог Ђорђа је била складна и уравнотежена композиција и лака грађевина која се не намеће у окружењу. 
Данас, у циљу нагласка постојања цркве у амбијенту, фасада је решена у две јарке боје: жута и боја цигле, и изграђен је високи звоник на западу, карактеристичан за архитектуру северно од Саве и Дунава.

Референце

Литература 
 

Цркве Епархије врањске
Верски објекти у Сурдулици
Православни храмови у Србији